
	1.
	Likumprojekts (grozījumi)
 Papildināt likumu ar 14.2 pantu šādā redakcijā:
"14.2 pants. Tehniskie un īpašie noteikumi
(1) Tehniskie noteikumi ir inženierbūvju īpašnieku vai tiesisko valdītāju noteiktas tehniskās prasības būvdarbu veikšanai inženierbūves aizsargjoslā, inženierbūves pārvietošanai vai šķērsošanai, kā arī pieslēguma izveidošanai pie inženierbūvei, ja tas ir nepieciešams būvniecības ieceres īstenošanai, kā arī valsts un pašvaldības institūciju prasības būvniecības ieceres īstenošanai, kas ir nepieciešamas, lai nodrošinātu attiecīgas jomas normatīvā regulējuma ievērošanu. Tehniskajos noteikumos nav ietverams prasības, kas nav nepieciešamas būvniecības ieceres īstenošanai vai paredz tehnisko noteikumu izdevēja inženierbūves uzlabošanu.
(2) Īpašie noteikumi ir valsts iestādes izdotās prasības kultūras mantojuma aizsardzības jomā. 
(3) Tehniskos un īpašos noteikumus izdot būvniecības informācijas sistēmā strukturēto datu veidā vai augšupielādē dokumenta veidā. Pie būvprojekta saskaņošanas izvērtē tehnisko un īpašo noteikumu ievērošanu būvprojektā. 
(4) Tehnisko noteikumu derīguma termiņš nevar būt īsāks par normatīvajos aktos noteikto maksimālo termiņu būvprojekta izstrādei. Inženierbūvju īpašnieki vai tiesiskie valdītāji nav tiesīgs grozīt tehniskos noteikumus, izņemot, ja ir uzsākta inženierbūves pārbūve vai atjaunošana. Grozītos tehniskos noteikumus inženierbūvju īpašnieks vai tiesiskais valdītāju pēc savas iniciatīvas izsniedz ne vēlāk kā viena mēneša laikā no būvatļaujas izdošanas vai paskaidrojuma raksta akceptēšanas inženierbūves pārbūvei vai atjaunošanai.  Iestāžu tehniskajiem un īpašajiem noteikumiem derīguma termiņu nenosaka, tie ir spēkā līdz tie ir izpildīti ar būvprojekta saskaņošanu, arī gadījumā, ja stājās spēkā grozījumi normatīvajā regulējumā, kas paredz stingrākas prasības būvniecības ieceres īstenošanai. 
(5) Ja tehniskos noteikumus vai īpašo noteikumus pieprasa pirms būvatļaujas izdošanas, inženierbūves īpašnieks vai tiesiskais valdītājam turētājam ir tiesības noteikt garantijas naudu. 
(6) Ja būvniecības ieceres realizācijai ir veikts ietekmes uz vidi novērtējums un paredzētā darbība ir akceptēta, tad būvniecības ieceres realizācijai nav nepieciešami atsevišķi vides tehniskie noteikumi, bet Valsts vides dienests, saskaņojot būvprojektu, pārbauda būvprojektā ietverto risinājumu atbilstību vides pārskatam ietekmes uz vidi ziņojumā un tā akcepta lēmumā ietvertajām prasībām."
 
	Iebildums
Par 14.2 panta 4. daļu: "(3) Pie būvprojekta saskaņošanas izvērtē tehnisko un īpašo noteikumu ievērošanu būvprojektā.": 

Vēršam uzmanību, ka nav saprotams, ko likumprojekts plāno pēc būtības atrisināt ar regulējumu “Pie būvprojekta saskaņošanas izvērtē tehnisko un īpašo noteikumu ievērošanu būvprojektā.”, jo līdz šim būvprojekti tika iesniegti saskaņošanai, kuras ietvaros arī tika izvērtēti.
Tajā paša laikā nevienā normatīvajā aktā nav noteikts, ka būvniecības ierosinātājām tehnisko un īpašo noteikumu prasību ievērošana ir obligāta nevis brīvprātīga.


Par 14.2 panta 4. daļu: "(4) Tehnisko noteikumu derīguma termiņš nevar būt īsāks par normatīvajos aktos noteikto maksimālo termiņu būvprojekta izstrādei. Inženierbūvju īpašnieki vai tiesiskie valdītāji nav tiesīgi grozīt tehniskos noteikumus, izņemot, ja ir uzsākta inženierbūves pārbūve vai atjaunošana. Grozītos tehniskos noteikumus inženierbūvju īpašnieks vai tiesiskais valdītāju pēc savas iniciatīvas izsniedz ne vēlāk kā viena mēneša laikā no būvatļaujas izdošanas vai paskaidrojuma raksta akceptēšanas inženierbūves pārbūvei vai atjaunošanai.":  

11.02.2025. izziņā Nr. 24-TA-2288 (turpmāk – Izziņa), tiek uzskaitīts, uz ko likumprojekts attiecas, kādā veidā likumprojekts pilnveidots, par garantijas naudas pieprasīšanas tiesībām, tomēr tas neskar iesniegto iebildumu argumentācijas būtību.

Atkārtoti vēršam uzmanību tam, ka SIA “Rīgas ūdens” (turpmāk – Sabiedrība) iebilst likumprojekta (grozījumos) paredzētajai 14.2 panta 4. daļas redakcijai, kura nosaka, ka “Tehnisko noteikumu derīguma termiņš nevar būt īsāks par normatīvajos aktos noteikto maksimālo termiņu būvprojekta izstrādei. Inženierbūvju īpašnieki vai tiesiskie valdītāji nav tiesīgi grozīt tehniskos noteikumus, izņemot, ja ir uzsākta inženierbūves pārbūve vai atjaunošana.”, pamatojoties uz sekojošiem argumentiem:

Sabiedrība nenosaka tehnisko noteikumu derīguma termiņu garāku par vienu/diviem gadiem sekojošo iemeslu dēļ:
-   situācija ar būvniecības attīstību Rīgā ir ļoti dinamiska, jo pilsēta nepārtraukti attīstās, un arī viena gada laikā tā var būtiski mainīties (t.sk. centralizētas ūdens apgādes un kanalizācijas sistēmas tīklu izvietojums), realizējot daudzās būvniecības ieceres;
-   tāpat attīstās tehnoloģijas, un var mainīties Sabiedrības tehniskās prasības attiecībā uz piemērojamiem tehniskiem risinājumiem;
līdz ar ko, arī tehnisko noteikumu (turpmāk – TN) prasības un tajos papildus sniedzama informācija, kas būtu nepieciešama, veicot projektēšanu, var būtiski mainīties.

Saglabājot likumprojekta grozījumos paredzēto redakciju pieaugs būvvalžu noslodze savstarpēji pretrunīgu vai faktiskajai situācijai neatbilstošu būvprojektu skaņošanas procesā. Savukārt pretrunu un neatbilstību novēršanas atstāšana uz būvprojektu grozījumu sadaļu nav atbalstāma, jo šāda darbība rada tiešu ietekmi uz būvdarbu tempu un nesamērīgi pagarinās būvdarbu termiņus, kas veidos negatīvu sabiedrības attieksmi un lieku sabiedrisko spriedzi. Kā arī pieaugs finansiālie riski būvprojektu pasūtītājiem, saņemot būvvaldes atteikumu, saskaņot būvprojektu, noslēguma stadijā, kad faktiski jau ir veiktas sagataves darbības būvdarbu veikšanai. Proti, Pasūtītājs jau ir veicis cenu aptaujas būvdarbu veicēju kā arī nepieciešamo speciālistu piesaistei, specifisku būvniecības materiālu iepirkumu, sastādījis būvdarbu laika grafiku un veicis  darbības naudas plūsmas jeb finanšu līdzekļu piesaistei no kredītiestādes.   

Attiecībā uz izmaiņām iepriekš izvirzītām tehniskām prasībām – tās tiek mainītas atbilstoši būvniecības ierosinātāju sniegtai informācijai par izmaiņām būvniecības iecerē, t.sk. plānotajos tehniskajos risinājumos, vai arī:
- ja ir būtiskas izmaiņas topogrāfiskajā informācijā, ņemot vērā, ka atbilstoši Rīgas domes 2013. gada 23. jūlija saistošie noteikumi Nr. 6 "Augstas detalizācijas topogrāfiskās informācijas aprites saistošie noteikumi" 14. punkta prasībām topogrāfiskā plāna derīguma termiņš ir divi gadi, bet  inženiertīklu situācijas plāna derīguma termiņš ir viens gads.
- gadījumos, kad saistošo būvniecības ieceru realizācija virzās ātrāk, salīdzinot ar pieteikto;
- gadījumos, kad būvniecības ierosinātājiem mainās kādas nianses attiecībā uz būvniecības ieceri un viņi lūdz TN grozījumus.
Savukārt likumprojekta papildinājumā noteiktais: “Grozītos tehniskos noteikumus inženierbūvju īpašnieks vai tiesiskais valdītāju pēc savas iniciatīvas izsniedz ne vēlāk kā viena mēneša laikā no būvatļaujas izdošanas vai paskaidrojuma raksta akceptēšanas inženierbūves pārbūvei vai atjaunošanai.” veidos nesamērīgo papildus administratīvo slogu, jo paredz veidot daudzu Rīgas pilsētas būvniecības procesu gaitas kontroli, izsniedzot TN arī tajos gadījumos, kad tie vairs nav nepieciešami.
Attiecīgi tas var negatīvi ietekmēt ūdenssaimniecības pakalpojumu tarifus, kas nav LR iedzīvotāju interesēs.
 
No savas puses esam gatavi noteikt TN derīguma termiņu 2 gadi, izņemot gadījumus, kad tehniskie noteikumi tiek izsniegti ielu inženiertīklu izbūvei sarkano līniju robežās.

 
Piedāvātā redakcija
14.2 pants. Tehniskie un īpašie noteikumi
(3) - Atstāt esošo regulējumu, to papildinot ar:
Saņemto tehnisko un īpašo noteikumu ievērošana ir obligāta pie projektēšanas nosacījumu izpildes.

14.2 pants. Tehniskie un īpašie noteikumi
(4) Tehnisko noteikumu derīguma termiņš nevar būt īsāks par 2 gadiem, izņemot gadījumus, kad tehniskie noteikumi tiek izsniegti ielu inženiertīklu izbūvei sarkano līniju robežās.
Attiecībā uz pārējo likumprojekta 14.2 panta 4. daļā noteikto – esošo regulējumu atstāt bez izmaiņām.

